
[bookmark: TextBodyBegin]Az Európai Parlament,
–	tekintettel a Kirgizisztánról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a közelmúltban házkutatásokat tartottak a Kirgizisztáni Szociáldemokrata Párt (SDK) székhelyén; mivel a 2024. novemberi helyhatósági választások előtt egy biskeki kerületi bíróság elrendelte Temirlan Szultanbekov SDK-vezető és más párttisztviselők előzetes letartóztatását 2025. január 13-ig; mivel szavazatvásárlással kapcsolatos vádak alapján tartóztatták le őket, és elsődleges bizonyítékként egy ismeretlen eredetű hanganyag szolgált, amelyre vonatkozóan a bírói engedély nem egyértelmű, és amelynek a fogvatartottakkal való kapcsolata ismeretlen; mivel az SDK bebizonyította, hogy a kampánystábnak teljesített kifizetések a felvételben említettek szerint átláthatóak voltak; mivel Szultanbekov letartóztatásának napján tiltakozásul éhségsztrájkba kezdett, és fizikai állapota azóta súlyosan romlik; mivel a biskeki választási bizottság kizárta a párt biskeki önkormányzati jelöltjeit;
B.	mivel az elmúlt években Kirgizisztánban riasztóan romlottak a demokratikus normák és az emberi jogok helyzete;
C.	mivel a független média, például a Kloop, a Temirov Live, az Ait Ait Dese és az Azattyk, az újságírók és a bloggerek továbbra is elnyomással szembesülnek; mivel mind a bírói hatalmat, mind az önbíráskodó erőszakot egyre gyakrabban használják a politikai ellenfelek és a civil társadalmat bírálók elnyomására;
D.	mivel a Kirgizisztán és az EU közötti megerősített partnerségi és együttműködési megállapodás (EPCA) a Parlament egyetértési eljárásának hatálya alá tartozik, és megköveteli, hogy Kirgizisztán teljes mértékben eleget tegyen az emberi jogok védelmére és a demokratikus normák fenntartására vonatkozó kötelezettségének;
1.	aggodalmát fejezi ki Temirlan Szultanbekov és más demokráciapárti aktivisták kirgizisztáni fogva tartásának kétes okai, valamint az ellenük indított büntetőeljárás mögött meghúzódó lehetséges politikai indítékok miatt;
2.	sürgeti a kirgiz hatóságokat, hogy haladéktalanul bocsássák szabadon Szultanbekovot és a párt más tisztviselőit, és a fogva tartás helyett fogadjanak el alternatív intézkedéseket, tiszteletben tartva ugyanakkor a jogszerű eljáráshoz való jogukat, a kirgiz alkotmányban garantált polgári és politikai jogokkal és a nemzetközi kötelezettségekkel összhangban; felszólítja a hatóságokat, hogy biztosítsák Szultanbekov biztonságát és jóllétét;
3.	sürgeti a kirgiz kormányt, hogy hagyjon fel az ellenzéki pártok, a független médiaorgánumok és az újságírók megfélemlítésére és jogi üldöztetésére irányuló kampányával; aggodalmát fejezi ki az orosz típusú „külföldi ügynökökről” szóló törvény elfogadása miatt; sürgeti a kirgiz hatóságokat, hogy ejtsenek minden vádat az emberijog-védők, köztük Makhabat Tazhibek Kyzy, Azamat Ishenbekov, Aktilek Kaparov és Ayke Beishekeva, a Temirov Live és az Ait Ait Dese csatornák újságírói ellen;
4.	felszólítja a kirgiz hatóságokat, hogy a megerősített partnerségi és együttműködési megállapodással és az általános vámkedvezmény-rendszer „plusz”-szal összhangban tartsák tiszteletben az emberi jogokat, valamint tartsák fenn a demokratikus normákat és az alapvető szabadságjogokat;
5.	felhívja az összes uniós intézményt és szervet, különösen az EU kirgizisztáni küldöttségét, hogy a kirgiz hatóságokkal együtt továbbra is adjanak hangot az emberi jogok romlása miatti súlyos aggodalmuknak, és a helyzet további romlása esetén fontolják meg egyéb intézkedések megtételét;
6.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, az EU közép-ázsiai különleges képviselőjének, a tagállamoknak, az ENSZ Emberi Jogi Tanácsának és a kirgiz hatóságoknak.

